Kilian en Kie. se bande met onderwêreld ondersoekZane Kilian. Zane Kilian, die man wat in hegtenis geneem is in verband met die sluipmoord op die speurhoof lt.kol. Charl Kinnear, maak vandag sy tweede hofverskyning in verband met die skietery op die Kaapse prokureur William Booth in April vanjaar. Kilian word, soos vroeër berig, by die aanval op Booth betrek. Hy is die sesde verdagte in dié saak waarby hy betrek word op aanklagte wat verband hou met die Wet op Georganiseerde Misdaad, sameswering om moord te pleeg, poging tot moord, die onwettige onderskepping van kommunikasie en toegang tot en onderskepping van data. Eric Ntabazalila, woordvoerder vir die nasionale vervolgingsgesag (NVG), het vroeër aangevoer daar is ŉ sterk moontlikheid dat Kilian se aansoek om borgtog vir albei sake op 27 November sal plaasvind, wanneer hy weer in verband met die moord op Kinnear verskyn. Dit sal vandag bevestig word. Kilian se inhegtenisneming ná die moord op Kinnear, asook sy beweerde betrokkenheid by die aanval op Booth, het ŉ vermeende landwye kriminele netwerk onbloot wat deur ŉ handjievol prominente onderwêreldfigure beheer word. Jovane Scholtz en Wesley Roux. Twee verdagtes, na bewering handlangers van Kilian, is die afgelope twee maande in hegtenis geneem. Wesley Roux (29) en Jovane Scholtz (22), wat onderskeidelik einde September en Oktober vanjaar in hegtenis geneem is, word by onder meer beweerde afpersing en intimidasie betrek. Scholtz en Roux se moontlike verbintenis met Kilian word ondersoek. Volgens Werner Koekemoer, ŉ private ondersoeker van Mike Bolhuis se Specialised Security Services, werk Kilian, Roux en Scholtz nou saam met mekaar as onder meer gevreesde skuldinvorderaars. Wesley Roux en Zane Kilian. Kilian het verder glo bande met Nafiz Modack, vermeende rolspeler in die Kaapse onderwêreld, en dit wil voorkom of Kilian vir Modack in Gauteng en veral aan die Oos-Rand gewerk het. Koekemoer kan egter in dié stadium nie uitbrei oor die presiese verbintenis tussen Kilian en sy handlangers en Modack nie, omdat die polisieondersoek na die moord op Kinnear “in ’n gevorderde stadium is en ons dit nie kan belemmer nie”. Hy kon wel bevestig dat die huidige ondersoek na die moord op Kinnear ŉ veel groter kriminele netwerk ontbloot waarbinne daar een sentrale figuur is wat individue in die Wes-Kaap, KwaZulu-Natal en Gauteng het wat sy werk vir hom verrig. Terwyl Kilian vandag in die landdroshof in Kaapstad verskyn, sal Roux en Scholtz Woensdag in ŉ Pretoriase hof om borgtog aansoek doen.